آمریکا عدالت ناظیری جف سشنز، دونالد ترامپین سئچیم کامپانیاسی اثناسیندا روسیانین واشینگتون سفیری سئرگئی کیسلیاک ایله گؤروشدوگو ادعا‌لاری اوزرینه، روسیا ایله باغلی آچیلا‌جاق ایحتیمالی سوروشدورما‌لاردان چکیلدیگینی آچیقلادی.
روسیانین واشینگتون سفیری ایله کئچن ایل ایکی دفعه گؤروشمه‌سینه باغلی سناتویا سهو بیلگی وئردیگی یؤن‌دکی ادعا‌لار سونراسی باشفی آلتیندا اولان آمریکا عدلیه ناظیری، تشکیل ائتدیگی مطبوعات کونفرانسیندا، سناتو‌داکی سوال‌لار قارشی‌سیندا "دوروست و دوغرو" جواب‌لار وئردیگینی سؤیله‌دی.
سفیر سئرگئی کیسلیاک ایله گؤروشدوگونو قبول ائدن سشنز،
"روس آرابولوچولارلا ترامپ کامپانیاسی حاقیندا اصلا بیر گؤروشمم اولمادی." ایفاده‌سینی ایستیفاده ائتدی.
توپلانتی‌لاردا قروپون‌دان 3 نفرین اؤزونه یولداش‌لیق ائتدیگینی ایفاده ائدن سشنز، سفیر کیسلیاک ایله اوکراین، ترور و کریمه موضوعسونو دانیشدیق‌لارینی ایفاده ائتدی.
آمریکان سناتوسو سیلاح‌لی گوجلر کومیسیونو عضوو اولا‌راق ایل بویونجا چوخ سایدا اؤلکه‌نین سفیری ایله گؤروشدوگونو خاطیرلا‌دان سشنز، سؤز موضوعسو گؤروشون طبیعی اولدوغو وورغوسو ائتدی.
جف سشنز،
"وار اولان یا دا آمریکا باشقانلیغی کامپانیاسینا باغلی گله‌جکده آچیلا‌جاق اولابیله‌جک سوروشدورما‌لاردان چکیلیرم." دئدی.
آمریکا پرزیدنتی دونالد ترامپ ایسه، سشنزین گؤروشمه سیندن 'خبری‌نین اولمادیغینی سؤیله‌سه ده، اونا گوونی‌نین "تام" اولدوغونو ایفاده ائده‌رک،
"سناتویا دوغرو بیلگی‌لر وئردیگینه اینانیرام." دئدی.
عدلیه ناظیرلیگی سؤزچوسو سارا اسگور فلورس، سشنزین کئچن ایل بیر سناتور و سناتو سیلاح‌لی سرویس‌لر کومیته‌سی‌نین عضوو اولا‌راق 25 سفیر ایله فرق‌لی زامان و مکان‌لاردا دانیشیق‌لاردا اولدوغونو، بون‌لاردان ایکی‌سی‌نین کیسلیاک ایله اولماسی‌نین نورمال اولدوغونو ایفاده ائتمیشدی.
فلورس، بو دانیشیق‌لارین هئچ بیری‌نین ترامپین کامپانیاسی ایله باغلی اولمادیغینی سؤیلمیشدی.
دموکرات‌لارین نماینده‌لر مجلیسینده آزینلیق لیدری کالیفورنیا وکیلی نانسی پلوسی ایسه، "سشنزین یالان سؤیله‌دیگینی و ایستعفا ائتمه‌سی لازیم اولدوغونو" ایفاده ائتمیشدی.
